天台宋紫薇光祿挽章
作者：釋居簡
朝代：宋

paragraphs: 閑適與康寧，山林只一人。
風流兩晉舊，翰墨四朝新。
五袴歌宣化，三盤載縯綸。
垂楊閑意緒，華頂老精神。
廣樂千齡會，溟波幾度塵。
壺中留白日，庭下擁朱輪。
荷嫩衣重製，蘭馨佩更紉。
玉頹千日釀，俗蛻百年身。
賦裏尋詞客，橋邊問應真。
靈光猶在魯，商嶺謾逃秦。
入社宜歸洛，休耕不起莘。
騎箕渺何許，長嘯玉樓春。